PREDKLADACIA SPRÁVA

Program OSN pre kontrolu drog (UNDCP) bol zriadený v roku 1990 na posilnenie efektivity štruktúry Organizácie spojených národov pre kontrolu omamných látok. Následne v roku 1991 bol Valným zhromaždením OSN zriadený Fond Programu OSN pre kontrolu drog. 

Fond UNDCP je podporovaný výhradne z dobrovoľných príspevkov členských krajín a zo súkromných organizácií.

Fond je hlavným zdrojom finančnej a technickej pomoci, z ktorého sú financované projekty vyplývajúce z potrieb jednotlivých členských krajín v súlade s prioritami medzinárodnej spolupráce v oblasti boja proti drogám. Ide najmä o plnenie úloh vyplývajúcich z medzinárodných zmlúv o kontrole omamných látok; obmedzenie ponuky/dopytu po drogách; potláčanie ilegálneho obchodu s narkotickými látkami; spoluprácu s vládami v oblasti liečby a resocializácie drogovo závislých; prevenciu; podporu regionálnej a medzinárodnej spolupráce v protidrogovej oblasti; posilňovanie národných infraštruktúr a legislatívy v oblasti boja proti drogám;...

V súčasnosti sú programy UNDCP sústredené na 4 tematické oblasti: legislatíva a aktivity v oblasti propagandy a osvety, prevencia a redukcia drogovej závislosti, potlačenie ilegálneho obchodovania s drogami, rozvoj alternatívnych programov na obmedzenie pestovania plodín využívaných na výrobu drog. V rámci UNDCP je pozornosť sústredená na vertikálnu integráciu projektov globálneho, regionálneho a národného charakteru s konkrétnym tematickým zameraním. V súčasnosti je realizovaných 219 takýchto projektov.

Aktivity UNDCP v regióne strednej Európy sú zamerané na rozvoj cezhraničnej spolupráce s predpokladom koordinovaného využitia národných potenciálov v oblasti kontroly drog. V súlade s Memorandom o porozumení, podpísanom v Prahe v roku 1995 medzi UNDCP a SR, ČR, MR, PR a Slovinskom sa realizuje regionálny program zameraný na cezhraničnú spoluprácu v oblasti obmedzenia dodávok narkotických látok.

Na uvedenú formu spolupráce nadviazalo založenie Regionálneho styčného úradu Úradu OSN pre kontrolu drog a prevenciu kriminality (ODCCP) v Bratislave (zriadený v júli 2000, oficiálne zahájil činnosť v januári 2001), prostredníctvom ktorého sú vypracovávané a koordinované projekty v oblasti boja proti drogám, organizovanému zločinu a terorizmu v regióne krajín V4 a Slovinska s perspektívou rozšírenia i na ďalšie krajiny stredoeurópskeho regiónu.

Slovenská republika prispela po prvýkrát dobrovoľným príspevkom do Fondu UNDCP v roku 2000 čiastkou 30.000 USD, čím sa stala jednou z prvých krajín nášho regiónu, ktorá je nielen recipientom, ale i donorskou krajinou Fondu. Takýto postup je v súlade s politikou UNDCP, ktorá je zameraná na rozšírenie bázy donorov, ale najmä na zapojenie krajín recipientov do spolufinancovania projektov. Prostriedky z príspevku Slovenskej republiky v roku 2000 boli účelovo viazané práve pre potreby Regionálneho styčného úradu Úradu OSN pre kontrolu drog a prevenciu kriminality v Bratislave. Boli využité na zariadenie a rozbehnutie činnosti bratislavskej styčnej úradovne.

Okrem Slovenskej republiky v rámci krajín V4 a Slovinska Fond UNDCP eviduje iba príspevky ČR ( v r. 1999 - 56.860 USD a v r. 2000 - 55.648 USD) a Slovinska (v r. 2000 - 1.274 USD). Celkovo v roku 2000 do Fondu UNDCP dobrovoľný príspevok poukázalo 55 krajín a jedna medzinárodná organizácia. V danom roku Fond UNDCP celkovo disponoval prostriedkami v čiastke 62.400.997 USD. 

Dobrovoľný finančný príspevok Slovenskej republiky do Fondu UNDCP v čiastke 30.000,- USD je vyjadrením politickej podpory, ktorú Slovenská republika prikladá otázkam medzinárodnej spolupráce v oblasti boja proti drogám, organizovanej kriminalite a terorizmu. 

Tento krok Slovenskej republike okrem toho umožní, ako donorskej krajine, spolurozhodovať o využívaní prostriedkov Fondu a presadzovať záujmy prioritné pre región strednej Európy, resp. národné záujmy Slovenska.

Podľa pravidiel Fondu UNDCP je možné účelovo viazať dobrovoľné členské príspevky. Vzhľadom na existenciu Regionálneho styčného úradu ODCCP v Bratislave budú uvedené prostriedky účelovo opäť viazané práve na ďalšiu  činnosť uvedenej úradovne v Bratislave. 

Navrhovaná čiastka dobrovoľného príspevku vlády SR do Fondu OSN na kontrolu drog si nevyžiada zvýšené nároky na prostriedky štátneho rozpočtu. Dobrovoľný príspevok v sume 30.000,- USD bude uhradený z účelových prostriedkov schválených pre rozpočtovú kapitolu MZV SR na rok 2001 v prílohe č. 6 k zákonu č. 472/2000 Z.z. o štátnom rozpočte na rok 2001 na úhradu poplatkov a príspevkov SR medzinárodným organizáciám.